**Tartu linna ja Tartu Ülikooli**

**koostööprotokoll aastaks 2010**

Tartus, \_\_\_\_\_\_\_\_\_\_\_\_2010

**Tartu linn** (edaspidi Linn), keda esindab linnapea Urmas Kruuse, ühelt poolt

ja

**Tartu Ülikool** (edaspidi Ülikool), keda esindab rektor Alar Karis, teiselt poolt, eraldi või üheskoos nimetatud ka Pool või Pooled,

lepivad kokku, et aastaks 2010 on neil vastavalt varasematele kokkulepetele ja Poolte vahel sõlmitud koostöölepingule võetud kohustusi ja kavandatud tegevusi järgnevalt:

1. ***Linna rahaline toetus 2010. aastal***
2. Linn toetab Ülikooli ühiselamute renoveerimisprojekti 1 150 000 (üks miljon ükssada viiskümmend tuhat) krooniga.
3. Linn toetab Ujula 4 spordihoone juurdeehituse finantseerimist 1 500 000 (üks miljon viissada tuhat) krooniga.
4. Linn toetab 2009/2010 hooajal MTÜ Tartu Ülikooli Akadeemilise Spordiklubi all tegutsevat korvpallimeeskonda Tartu Ülikool/Rock 1 440 000 (üks miljon nelisada nelikümmend tuhat) krooniga.
5. Linn toetab Ülikooli botaanikaaia arendamist selle muutmisel avatud keskkonnahariduskeskuseks 144 000 (ükssada nelikümmend neli tuhat) krooniga.
6. Linn toetab Vanas Anatoomikumis eksponeeritava näituse „200 aastat Vana Anatoomikumi“ tegevuskulude katmist 180 000 (ükssada kaheksakümmend tuhat) krooniga.
7. Linn kannab Ülikooli raamatukogu esisele platsile Poolte poolt ühiselt rajatud J. Lotmani monumendi hoolduskulud (elektrikulu, vee töötlemise kulu, kemikaalid, restide puhastamine jne) võrdsetes osades Ülikooliga ning toetab monumendi kasutuskulude tasumist 45 000 (nelikümmend viis tuhat) krooniga. Monumendi vandalismiaktide korral on Linn valmis hüvitama tekitatud kahju.
8. ***Ühisturundus ja konverentsiturism***
9. Pooled lepivad kokku ühised tegevused Linna poolt välisüliõpilastele suunatud stipendiumi formaadi ja turundamise kanalite analüüsimiseks.
10. ***Toomemägi***
11. Linn ja Ülikool kinnitavad jätkuvat soovi teha koostööd Toomemäe pargi arendamisel ning lepivad Toomemäe arendamise kavale tuginedes kokku järgmistes tegevustes:
	1. Pooled kaaluvad Toomkiriku võimalikku kasutuselevõttu kontserdi-, esinemis- ja/või etenduspaigana ning peavad oluliseks kaasata ühisesse koostöösse vastavate valdkondade juhtivaid partnereid.
	2. Linn võtab enda kohustuseks hooldada ja arendada Toomemäe pargi-ala (pargikujundus, valgustus jne).
	3. Pooled teevad koostööd Toomemäe ja sellega piirnevate alade parkimiskorralduses.
12. Ülikoolile kuuluva Lossi 36 kinnistu ja sellel asuva hoone renoveerimistööde korraldamisel lepivad Linn ja Ülikool kokku, et Ülikool viib läbi kõik hoone renoveerimise ja selle ümbruse korrastamiseks vajalikud hanked.
	1. Eesmärgiga lahendada Lossi tn 36 planeeringuala terviklikult, korraldab Ülikool ka kinnistuga piirneva ning Linnale kuuluva maa-ala (tee, pargitee ja trepp) korrastamise vastavalt renoveerimisprojektile.
	2. Linn hüvitab Ülikoolile Lossi 36 planeeringualaga hõlmatud, kuid väljaspool Lossi tn 36 krundipiiri asuvate ning avaliku kasutusfunktsiooniga rajatiste (sillutiskivikatte paigaldamine, sõelmekattega pargitee rajamine, trepp) renoveerimise kulud vastavalt renoveerimisprojekti asendiplaanil toodud ruutmeetrite arvule ning hankelepingu maksumusele.
13. ***Avaliku linnaruumi arendamine***
14. Linn ja Ülikool alustavad Ülikoolile kuuluva Narva 89 kinnistu Linnale võõrandamise tingimuste läbirääkimisi.
15. Ülikool alustab Linnaga läbirääkimisi avaliku linnaruumi osaks oleva Ülikooli raamatukogu esise (W. Struve 1) platsi hooldamise ja arendamise küsimustes parimate lahenduste leidmise eesmärgil.
16. Linn ja Ülikool lepivad kokku Jakobi 2 hoone ees Linnale kuuluval transpordimaal asuva sõidukite parkimisala renoveerimise ning Ülikooli kasutusse või omandisse andmise tingimused.
17. Pooled peavad oluliseks botaanikaaia müüri jätkuvat renoveerimist.
18. Eesmärgiga tagada avalik ruum Toomemäel nii üliõpilastele kui linnaelanikele teostatakse Ülikoolile kuuluvate kinnistute osas vajalikud maakorralduslikud toimingud vastavuses Toomemäe üldplaneeringuga.
19. Linn on Riigikohtu, Riigikantselei, Riigi Kinnisvara Aktsiaseltsi ja Ülikooliga kokku leppinud, et nad teevad koostööd Riigikohtule ja Rahvusarhiivile sobilike uute asukohtade (hoonestamata kinnistud või olemasolevad hooned) leidmiseks Tartu linnas.
20. Pooled peavad oluliseks lahendada parkimisprobleeme Ülikooli peahoone ümbruses ja Toomemäel.
21. ***Spordi- ja kultuuritegevuse arendamine***
22. Eesmärgiga toetada Tartu Ülikooli ja Eesti Maaülikooli poolt asutatud MTÜ Tartu Üliõpilasmaja all tegutsevaid esindus- ja kultuurikollektiive (koorid, tantsijad jt) ja üliõpilasmaja poolt koordineeritavaid üritusi (eelkõige Tartu Kevadpäevad ja Tartu Sügispäevad, tudengite laulu- ja tantsupidu Gaudeamus), alustavad Pooled läbirääkimisi toetuse formaadi ja tingimuste osas.
23. Linn ja Ülikool lepivad noortespordiga tegelevate organisatsioonide toetamise eesmärgil kokku oma spordihoonete ja –rajatiste vastastikused kasutamise tingimused.
24. Ülikool avaldab valmisolekut asuda Linnaga läbirääkimistesse Salme tn staadioni Linnale võõrandamiseks või kasutusse andmiseks.

**Tartu linn Tartu Ülikool**

Raekoda Ülikooli 18

50089 TARTU 50090 TARTU

Tel 736 1111 tel 737 5600

e-post: e-post: info@ut.ee

Urmas Kruuse Alar Karis

 linnapea rektor, professor